Volterra [volˈtɛrra] is 'n nedersetting in die Italiaanse administratiewe streek Toskane, geleë in die sentrum van die provinsie Pisa op 'n bergrug tussen die riviere Era en Cecina, sowat 50 km suid van die naamgewende provinsiale hoofstad en 30 km van die Mediterreense kus af. Volterra is van groot historiese en argitektoniese belang, met 'n geskiedenis wat terugstrek in die tyd van die Etruskers (toe dit as Velathri bekend gestaan het en een van die magtigste stedelike nedersettings in die losse Konfederasie van twaalf Etruskiese stede was) en Romeine (wat die nedersetting Volaterrae genoem het), en 'n goed bewaarde Middeleeuse stadskern. Die belangrikste besienswaardighede sluit argitektoniese en ander oorblyfsels uit die Etruskiese tydperk sowel as twee kastele in. Alhoewel Volterra toeristies in die skadu van San Gimignano staan, vergelyk sy stadsbeeld en atmosfeer gunstig met sy meer bekende mededinger. Die historiese stadskern (centro storico), wat steeds deur 'n stadsmuur omring word, en die kulturele landskap van Volaterra is in 2006 deur Unesco as wêrelderfenisgebied gelys. Volterra was 'n Neolitiese nedersetting en 'n belangrike sentrum van die Etruskers.